Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 239

9. Módszertani ajánlások Középpontban a tanulói tevékenység A hatékony ismeretszerzés elképzelhetetlen személyes befogadás nélkül. A befogadás feltétele a részvétel. Meggyőződésünk, hogy pozitív változást csak akkor várhatunk a szakiskolások természettudományos képzésében, ha az órai munka tevékenységközpontú és csoportos. A természettudományok területén adódik a kísérletekre, önálló adatgyűjtésre, egyszerűbb problémák végiggondolására alkalmas feladatlapok rendszere, amely a tanulók tevékenységét és gondolkodását egyaránt irányíthatja. A feladatlapokkal irányított csoportos ismeretszerzés módszerének hatékonyságát nagymértékben növelheti a tanár, ha tekintetbe veszi a következőket: A tananyag hangsúlyainak önálló meghatározása lehetőséget ad arra, hogy: – a csoport felkészültségéhez és a tanár személyiségéhez legjobban illeszkedő feladatlapok készüljenek, – a feladatlapokkal feldolgozott anyag akár egyéni differenciálásra is alkalmas lehet, – a csoport (párok) összeállítását a tanár a tanulók ismeretében tudatosan befolyásolhatja, – munkamegosztás alakulhat ki a csoport tagjai között, a jól megválasztott tevékenység (akár órai, akár otthoni) lehet projektszerű. A tanár számos kiegészítő programot, otthoni feladatot szervezhet az órai munkához illeszkedően, például: – tematikus levelek megfogalmazása, – plakátok, figyelemfelkeltő akciók készítése, szervezése, – viták lefolytatása, szerepjátékok. Tananyag-csoportosítás, integrálás lehetőségei A természetismeret tananyagát a két év során sokféleképpen lehet csoportosítani. Itt szempont lehet az együtt tanító tanárok működésének összehangolása. A tananyaghoz hozzárendelhetők a hagyományos tantárgyak (fizika, kémia, biológia, földrajz), ugyanakkor ezek a területek több ponton összekapcsolhatók, az anyag felépítésének sokféle egyenértékűen használható szerkezetét megadva. A tananyagszerkezet kialakításának fontos szempontja kell hogy legyen a szakiskola irányultsága. Ugyanakkor hangsúlyozandó, hogy ennek elsődleges jelentősége abban van, hogy a szaktanárok szakmai szempontból otthonosabb terepen végezhetik a számukra új kihívásokat jelentő készség- és képességfejlesztést. Nem lehet cél, hogy túlságosan specializált tananyagválasztással megfosszuk a tanulókat az őket érdeklő és mindennapjaikat is érintő alapvető kérdésekkel való találkozástól. A 9–10. osztályos természettudományos képzés legfőbb célja az általános műveltség szolgálata, s nem a szakmai alapozás. Egy leendő gépésznek nem kevésbé fontos saját testének ismerete, mint egy egészségügyi szakiskolásnak. A választás tehát komoly szakmai-erkölcsi felelősséget ró az iskolákra. Projektlehetőségek A tanulókkal töltött tanári kontaktórák mellett jelentős szerepre kell hogy szert tegyenek az önállóan vagy csoportosan végzett projektmunkák. Természettudományos programunkhoz számtalan projekt rendelhető. A felsorolt projektek csak ötletadónak tekintendők, hiszen a projekt lényege éppen abban áll, hogy az adott csoport döntése alapján az adott környezetre szabottan alakul ki tartalmuk. A közös tervezéstől a projekttermékig vezető út során a gyerekek számos olyan képessége fejlődik, melynek fejlesztésére a kötött órai környezet kevéssé alkalmas. Ugyanakkor egy jól motiváló projekt ismeretszerzés szempontjából is lehet hatékonyabb, mint egy frontális óra. 2006/79/II. szám Néhány projektjavaslat: – A környezetünkben élő növények jellemző méretei – Az elektromos energia előállításának eszközei. Képek és leírások gyűjtése és rendszerezése az internet segítségével – Hazánk mezőgazdaságának lehetőségei a bioüzemanyagok előállításában – Hőmérsékletmérés a lakásban és közvetlen lakókörnyezetünkben – Természettudományos megfigyelések a településünkön – Látogatás a múzeumban (állatkertben, botanikus kertben), anyaggyűjtés, feldolgozás. Történet. – A tudomány nagyjai – híres kutatók, magyar tudósok, környezetünk neves szülöttei – Szerkezet, modell készítése, működésének leírása, értelmezése – Csoportosítsuk a háztartás eszközeit (pl. energiaforrás, üzemanyag, zajosság, szennyezőanyagkibocsátás, nélkülözhető – nem nélkülözhető – Háztartási anyagok tulajdonságai, főzés – Időjárási adatok mérése, gyűjtése – Az autózás története. Az autóversenyzés története. Autók, teljesítménye, gyorsulási adatai, azok értelmezése. – A fényképezőgép működése, a képalkotás, az ide tartozó fogalmak gyakorlati feldolgozása – A bolygók mozgása. Önálló anyagfeldolgozás internet segítségével – Az elektromágnes gyakorlati alkalmazásai. Gyűjtőmunka, elektromágnes keresése háztartási eszközökben – Az űrkutatás története. Internetes gyűjtőmunka – A csillagászat hírei – Interjú egy ismert természettudóssal, szakpolitikussal, közéleti szereplővel, polgármesterrel aktuális (pl. környezeti) kérdésekről, a települést érintő változásokról. – Iskolai (családi) szemétmegfigyelés. Mi kerül a kukába? – DNS-modell, DNS-makett készítése – Az élővilág törzsfája (plakát) – Saját állat (növény) megfigyelése, gondozása (esetleg iskolai állatház kialakítása) – Az emberré válás folyamata. Önálló anyagfeldolgozás – Magyarország nemzeti parkjai. Egy kiválasztott park bemutatása, idegenvezetés – Mesterséges életterek – mesterséges életközösségek. Pl. növénytársulások létrehozása, megfigyelése – Csernobil 1986. április 25. – okok, történések (feldolgozás az internet segítségével) – Az ember anatómiai térképe (plakát) – Emberi rasszok. Mindenki sokféle. Megfigyelés, fényképezés. Hogyan keverednek az emberi vonások? – A mozgás élettani hatása az emberi szervezetre. Sportolás, mozgás hatása. Megfigyelés önmagunkon – Magyarország egészségügyi intézményrendszere. Egészségügy a településünkön – Egészségmegőrzési stratégiám – Modern korunk kockázati tényezői (gyűjtőmunka) – Dolly birka története (gyűjtőmunka) – A Föld ismeretlen tájain. (Pl. Google Earth webkamerás megfigyelések Afrikában) – Környezetünk földrajza – A patakunk élővilága, vízminősége – Hova járnak dolgozni a településünkről? – Milyen nagyobb cégek fizetnek iparűzési adót településünkön? – Terület, amelyet mi védünk. 2006/79/II. szám TÖRTÉNELEM ÉS TÁRSADALOMISMERET KERETTANTERV A SZAKISKOLÁK 9–10. ÉVFOLYAMA SZÁMÁRA

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes